Waka Waka (This Time for Africa)

«Waka Waka (This Time for Africa)», կոլումբիացի երգչուհի Շակիրայի երգը, որը ձայնագրվել է հարավաֆրիկյան Freshlyground խմբի մասնակցությամբ և թողարկվել 2010 թվականի մայիսի 7-ին «Epic Records» լեյբլի կողմից, որպես 2010 թվականին Հարավային Աֆրիկայում կայացած ֆուտբոլի աշխարհի առաջնության պաշտոնական հիմն։ Որպես հեղինակ, կոմպոզիտոր և պրոդյուսեր հանդես է եկել Շակիրան Ջոն Հիլի հետ համատեղ։

Պատմություն 
2010 թվականի ապրիլի 26-ին ՖԻՖԱ-ն հայտարարել է, որ «Waka Waka (This Time for Africa)» երգը կդառնա Հարավային Աֆրիկայում 2010 թվականի հունիսին կայանալիք ֆուտբոլի աշխարհի առաջնության պաշտոնական երգը (FIFA World Cup 2010), ինչպես նաև կներառվի «Listen Up! The Official 2010 FIFA World Cup Album» ալբոմի մեջ։ Անոնսում հայտարարվել է, որ Շակիրան այս երգը կկատարի հուլիսի 11-ին Յոհանեսբուրգի Սոկեր Սիթի մարզադաշտում կայանալիք ֆուտբոլի աշխարհի առաջնության եզրափակիչ խաղից առաջ աշխարհի առաջնության փակման արարողության ժամանակ։ Երգը նաև դարձել է հեդլայներ FIFA World Cup Kick-Off Celebration Concert աշխարհի առաջնության բացման արարողության ժամանակ, որը տեղի է ունեցել 2010 թվականի հունիսի 10-ին Սոուետոյի «Օռլանդո» մարզադաշտում։ Երգի պրեմիերան կայացել է ապրիլի 28-ին, իսկ 2010 թվականի մայիսի 7-ին այն հասանելի է դարձել iTunes Store-ի միջոցով թվային ներբեռնման և գնման համար։ Մայիսի 28-ին սկսվել է ֆիզիկական կրիչներով թողարկումը որպես CD սինգլ։ Շակիրան նաև ձայնագրել է երգի իսպանալեզու «Waka Waka (Esto es África)» կոչվող տարբերակը, որը որպես սինգլ վաճառվել է ընտրված խանութների միջոցով։ «Waka Waka (This Time for África)» և «Waka Waka (Esto es Africa)» երգերի K-Mix տարբերակները ներառվել են նաև երգչուհու «Sale el Sol» 9-րդ ստուդիական ալբոմում, որը թողարկվել է 2010 թվականի հոկտեմբերին։

Արձագանքներ 
Բազմաթիվ ամսագրերի և հրատարակությունների (ներառյալ Billboard, BuzzFeed, Dallas Observer և The Sydney Morning Herald) կողմից «Waka Waka (This Time for Africa)» երգը ճանաչվել է FIFA World Cup ֆուտբոլի աշխարհի առաջնությունների բոլոր ժամանակների լավագույն երգը։

Առևտրային հաջողություն

Եվրոպա 

Երգը մեծ հաջողություն է ունեցել ամբողջ Եվրոպայում։ Ավստրիայում «Waka Waka (This Time for Africa)» երգը Ö3 Austria Top 40 հիթ-շքերթի առաջին հորիզոնականից դուրս է հանել K’naan-ի «Wavin' Flag» երգին։ «Waka Waka (This Time for Africa)» երգը ավստրիական հիթ-շքերթում անցկացրել է 63 շաբաթ, որից  վեց շաբաթն անընդմեջ եղել է առաջին հորիզոնականում, ինչը Շակիրայի համար այդ երկրում ռեկորդ էր։ Սինգլը դարձել է Ավստրիայում Շակիրայի համար ամենահաջողակ երգը, ինչպես նաև տպաքանակի առումով՝ 60 000 միավոր վաճառքի համար Ֆոնոգրամմա արտադրողների միջազգային ֆեդերացիայի կողմից ստանալով կրկնակի պլատինե հավաստագիր։ Նիդերլանդախոս Ֆլանդրիայում և ֆրանսախոս Վալոնիայում (Բելգիա) երգը հասել է Ultratop հիթ-շքերթի առաջին հորիզոնականին՝ այնտեղ մնալով համապատասխանաբար 5 և 8 շաբաթ։ Երգը Վալոնիայում դարձել է 2010 թվականի բեսթսելլեր` 2012 թվականին 60 000 միավոր վաճառքի համար Belgian Entertainment Association-ի կողմից ստանալով կրկնակի պլատինե հավաստագիր։ Դանիայի Hitlisten հիթ-շքերթում երգը զբաղեցրել է առաջին հորիզոնականը՝ FPI Denmark-ի կողմից ստանալով կրկնակի պլատինե հավաստագիր։

«Waka Waka (This Time for Africa)» երգը առաջնաելույթ է ունեցել ֆրանսիական French Singles Chart հիթ-շքերթի առաջին հորիզոնականում՝ վեց շաբաթ անընդմեջ մնալով այնտեղ։ Այս երկրում հաջողությունն այնքան մեծ էր, որ երգը երեք տարի անընդմեջ հայտնվել է հիթ-շքերթում (2010-2013) և ընդհանուր առմամբ 132 շաբաթ մնացել այնտեղ։ Syndicat National de l'Édition Phonographique (SNEP)  ընկերությունը 150 000 միավոր տպաքանակի համար սինգլին տվել է պլատինե հավաստագիր։ Երգը 373.068 օրինակ տպաքանակով Ֆրանսիայում դարձել է 2010 թվականի բեսթսելլեր։ Երգը հասել է գերմանական German Singles Chart հիթ-շքերթի առաջին հորիզոնականին՝ այնտեղ մնալով 6 շաբաթ և Գերմանիայում դառնալով 2010 թվականի բեսթսելլեր։ Սինգլը 750 000 միավոր տպաքանակի համար Bundesverband Musikindustrie (BVMI)-ի կողմից հավաստագրվել է հնգակի ոսկե հավաստագրով՝ դառնալով Գերմանիայում Շակիրայի ամենահաջողակ սինգլը։ Իտալիայում երգը մտել է Իտալական երաժշտության ձայնագրման արդյունաբերության ֆեդերացիայի 2-րդ հորիզոնական և մեկ շաբաթ անց հասել առաջին հորիզոնական։ 2014 թվականին երկրում 180 000 միավոր տպաքանակով սինգլը Իտալական երաժշտության ձայնագրման արդյունաբերության ֆեդերացիայի կողմից ստացել է վեցակի պլատինե հավաստագիր։

Երգը 17 շաբաթ անընդմեջ գլխավորել է իսպանական Spanish Singles Chart հիթ-շքերթը՝ այնտեղ մնալով ընդամենը 69 շաբաթ։ Իսպանիայում «Waka Waka (This Time for Africa)» երգը դարձել Է 2010 թվականի բեսթսելլեր։ Productores de Música de España (PROMUSICAE)-ի կողմից երգը այդ երկրում 240 000 միավոր տպաքանակի համար հավաստագրվել է վեցակի պլատինե հավաստագրով։ Երգն ընդգրկվել է Իսպանիայի սինգլ-բեսթսելերների ցանկում։ «Waka Waka (This Time for Africa)» երգը դարձել Է Շվեդիայում Շակիրայի ամենահաջողակ սինգլը, որտեղ Sverigetopplistan հիթ-շքերթում եղել է առաջին հորիզոնականում, իսկ ընդհանուր հիթ-շքերթում եղել է 58 շաբաթ։ 2012 թվականին սինգլն ունեցել է 360 000 ներբեռնումներ և IFPI-ի կողմից ստացել իննակի պլատինե հավաստագիր։ Երգի ռինգթոնը ստացել է եռակի պլատինե հավաստագիր։ Շվեյցարիայում երգը առաջնաելույթ է ունեցել հինգերորդ հորիզոնականում, իսկ ավելի ուշ բարձրացել առաջին հորիզոնական՝ այնտեղ մնալով 4 շաբաթ։ Հիթ-շքերթում մնալով 86 շաբաթ 2011 թվականին IFPI-ի կողմից երգն հավաստագրվել է 3x պլատինե հավաստագրով։ «Waka Waka (This Time for Africa)» երգը Մեծ Բրիտանիայում հասել է 21-րդ հորիզոնականին և 2015 թվականին Ֆոնոգրամաների արտադրողների բրիտանական միության կողմից 400 000 միավոր տպաքանակի համար հավաստագրվել է ոսկե հավաստագրով։

Ասիա և Ամերիկա 
ըստ 38 երկրների տվյալների, ներառյալ Հնդկաստանի և Չինաստանի «Waka Waka (This Time for Africa)» սինգլը դարձել է 2010 թվականի ամենաշատ ներբեռնվող հիթը Nokia Music Store-ում։ Հնդկաստանի Radio Mirchi Angrezi Top 20 հիթ-շքերթում երգը հասել է 3-րդ հորիզոնականին։ Hindustan Times թերթից Մանոժ Գաիրոլայի տվյալներով այս երգը ներբեռնվել է ավելի քան 300 000 բաժանորդների կողմից իրենց բջջային հեռախոսների մեջ։ Երգը Արգենտինայում, Չիլիում և Կոլումբիայում (Շակիրայի ծննդավայր) զբաղեցրել է առաջին հորիզոնականը։ Մեքսիկայում սինգլը 5 շաբաթ մնացել է առաջին հորիզոնականում և 2012 թվականին 120,000 ներբեռնումների համար Asociación Mexicana de Productores de Fonogramas y Videogramas (AMPROFON)-ի կողմից ստացել 2x պլատինե հավաստագիր։ ԱՄՆ-ում երգը առաջնաելույթ է ունեցել Billboard Hot 100 հիթ-շքերթի 43-րդ հորիզոնականում. սա Շակիրայի երկրորդ ամենահաջողակ առաջնաելույթն էր այդ երկրում։ Երգը հետագայում հասել է 38-րդ հորիզոանականին։ 2011 թվականին 1 000 000 ներբեռնումներից հետո երգը Ձայնագրող ընկերությունների ամերիկյան ասոցիացիայի կողմից հավաստագրվել է պլատինե հավաստագրով։ Nielsen SoundScan ծառայության տվյալներով՝ 2014 թվականի մարտին ԱՄՆ-ում սինգլի ներբեռնումները հասել է 1 763 000-ի, ինչը Շակիրայի համար դարձել է նրա երրորդ ամենամեծ հաջողությունը։

Երաժշտական տեսահոլովակ 
«Waka Waka (This Time for Africa)» երգի երաժշտական տեսահոլովակը նկարահանել է ռեժիսոր Մարկուս Ռաբոյը։ Ընդհանուր հայեցակարգը մշակվել է Շակիրայի և Ogilvy & Mather միջազգային մարքեթինգային գործակալության գործադիր տնօրեն Անտոնիո Նավասի կողմից։ Պարային խորեոգրաֆն էր Hi-Hat-ը, որը նախկինում աշխատել է Շակիրայի հետ «She Wolf» (2009) տեսահոլովակում։ Տեսահոլովակը նկարահանվել է Լոս Անջելեսում և ձայնագրվել՝ տարբեր լեզուներով։ Պրեմիերան տեղի է ունեցել 2010 թվականի հունիսի 4-ին, այսպիսով դառնալով Sony Music ընկերության պատմության մեջ 3D ձևաչափով առաջին երաժշտական տեսահոլովակը։ Ներկայիս տեսահոլովակն ունի ավելի քան 2 400 000 000 դիտում YouTube-ում՝ հանդիսանալով Շակիրայի կարիերայի երկրորդ ամենահաջողված երաժշտական տեսահոլովակը և ՅուԹյուբում ամենից շատ դիտված տեսահոլովակների ցանկում գտնվում է քսանիններորդ հորիզոնականում։ Տեսահոլովակի հանրաճանաչությանը նպաստել են Կրիշտիանու Ռոնալդուի, Դանի Ալվեսի, Ժերար Պիկեի, Կարլոս Կամենիի, Լիոնել Մեսիի և Ռաֆայել Մարկեսի մասնակցությունը։

Համերգային կատարումներ 

Շակիրան հանդես է եկել «Waka Waka (This Time for Africa)» երգով 2010 թվականի ֆուտբոլի աշխարհի առաջնությունում (FIFA World Cup): Առաջին անգամ դա տեղի է ունեցել 2010 թվականի հունիսի 10-ին՝ Սոուետոյի (Հարավային Աֆրիկա) «Օռլանդո» մարզադաշտում կայացած առաջնության բացման արարողության ժամանակ։ Երգին նախորդել է նրա նախորդ հիթերի՝  «Hips Don't Lie» և «She Wolf» երգերի կատարումը։ Բազմաթիվ աֆրիկացի պարողներ և երաժիշտներ ուղեկցում էին Շակիրայի մուտքը։

Շակիրայի և Freshlyground խմբի կողմից երգը կատարվել է նաև 2010 թվականի հուլիսի 11-ին երկրորդ անգամ 2010 թվականի FIFA World Cup-ի փակման արարողության ժամանակ։

«Waka Waka (This Time for Africa)» երգը ներառվել է Շակիրայի The Sun Comes Out World Tour (2010-2011) համերգային շրջագայության սեթ-ցուցակում։

Երգացանկ 

	
 CD single
 «Waka Waka (This Time for Africa)» — 3:24
 «Waka Waka (This Time for Africa)» (Club mix) — 3:12
	
	
 Digital download
 «Waka Waka (This Time for Africa)» — 3:22

Հիթ-շքերթներ

Շաբաթական հիթ-շքերթներ

Հավաստագրումներ

Ծանոթագրություններ 

Շակիրայի երգեր